Camilla Granlien

Camilla Granlien (født 3. november 1974 på Hamar) er en norsk folkesanger og artist. 

 Samarbeidspartnere og utgivelser 
Granlien har jobbet med band som Camilla Granlien Band, Skrekk, To cast a shadow, MjøsFolk og som soloutøver. I juni 2004 kom gruppa Skrekk med CD-en Skrekk, utgitt på Grappa/Heilo, og i desember 2005 ga hun ut sin første solo-CD med folkesang fra Gudbrandsdalen kalt Begjær, på plateselskapet Ta:lik Records. 

I januar 2008 ga Camilla Granlien Band ut CD-en Jarnnetter på selskapet Ta:lik Records. CD-en fikk terningkast 6 i VG, 5 i Dagbladet og Aftenposten. Tekstene var skrevet av Loms-dikterne Tor Jonsson og Olav Aukrust, og melodiene var tradisjonelle folkeviser og nykomponerte viser av Camilla Granlien og Anders Røine.

I 2010 kom Camilla Granlien og saksofonist Kristin Sevaldsen med plata Aftenstemning på Ta:lik Records. Tekstene på det albumet er dikt av Bjørnstjerne Bjørnson, tonesatt av Camilla Granlien og Kristin Sevaldsen.

I januar 2013 kom plata Songs med gruppa Slagr. Dette er tekster av ulike norske lyrikere, tonesatt av Geirr Tveitt. Plata fikk gode mottagelser og terningkast 6 i Aftenposten. 

I 2015 ga hun ut plata Kjære vennen min med musikerne Jo Skaansar på kontrabass og Andreas Utnem på piano. Musikken her er folketoner samlet inn og skrevet ned av Ludvig M. Lindeman på en reise i Gudbrandsdalen i 1864. Musikalsk er dette et møte mellom folkemusikken og jazzen. Plata er utgitt på Ta:lik Records. 

I 2017 kom plata Dyr og rare kjerringer med Jo Skaansar på kontrabass og Helge Norbakken på trommer. I tillegg til plata ble det gitt ut et aktivitetshefte med oppgaver og tegninger «for barn og lekne voksne», laget av Åsne Flyen og Camilla Granlien. Sangene er hentet fra den vokale folkemusikken i Gudbrandsdalen og er hovedsakelig barnesanger, regler og viser. Albumet ble utgitt på Ta:lik Records. 

I 2019 kom plata Jeg går i tusen tanker med Jo Skaansar på kontrabass, Andreas Utnem på piano og Helge Norbakken på trommer. Plata består av sanger hentet fra Folkemusikkarkivet på Glomdalsmuseet og er skrevet ned rundt om i Hedmarken fra midten av 1800-tallet til slutten av 1900-tallet. Albumet ble utgitt på Ta:lik Records. 

Hun har også deltatt på flere ulike innspillinger med andre artister som frontfigurer.

 Utdannelse og ansettelser 
Granlien startet sin musikkutdannelse på Stange videregående skole som elbassist. Etter videregående tok hun et år på musikklinja ved Voss folkehøyskole før hun reiste til Rauland og tok folkemusikk storfag og pedagogikk på Notodden. Hun tok Kvedarskulen ved Ole Bull Akademiet/Universitetet i Bergen i perioden 1998–2000. I perioden 2003–2005 tok hun en mastergrad i tradisjonskunst ved Høgskolen i Telemark, avdeling Rauland. 

Camilla Granlien har også jobbet som musikklærer ved folkemusikklinja og musikklinja ved Vinstra vidaregåande skule, vært sanglærer i folkesang ved Norges musikkhøgskole og ved musikklinja på Gjøvik videregående skole. 

I dag er hun bosatt på Lillehammer og livnærer seg som frilansmusiker. I tillegg til sangen spiller hun også kontrabass, ukulele og gitar. Camilla Granlien jobber med prosjekter inn i skolen, turneer for Den kulturelle skolesekken, Den kulturelle spaserstokken, Den kulturelle bæremeisen (barnehagekonserter), offentlige konserter, låtskriving og ulike samspillsprosjekter mm. 

 Diskografi (utvalg) 

 2004: Skrekk (CD), Grappa/Heilo – med bandet Skrekk
 2005: Begjær (album), Ta:lik Records – soloplate
 2008: Jarnnetter (album), Ta:lik Records – med Camilla Granlien Band
 2010: Aftenstemning (album), Ta:lik Records – med Kristin Sevaldsen
 2013: Songs (album) – med gruppa Slagr
 2015: Kjære vennen min (album), Ta:lik Records – med Jo Skaansar og Andreas Utnem
 2017: Dyr og rare kjerringer (album), Ta:lik Records – med Jo Skaansar og Helge Norbakken
 2018: Svartevja (album), plateselskapet Ta:lik – med de tre felespillerne Mari Skeie Ljones, Nina Fjeldet og Johannes Selvaag
 2019: Jeg går i tusen tanker (album), Ta:lik Records – med Jo Skaansar, Andreas Utnem og Helge Norbakken

 Referanser 

Kategori:Norske sangere
Kategori:Norske folkemusikere
Kategori:Norske heavy metal-musikere
Kategori:Personer fra Hamar kommune
Kategori:Kongepokalvinnere i folkemusikk
Kategori:Fødsler i 1974